text: Flensborgs overborgmester: Indfør grænsekontrol
  13 september 2015 kl. 16.41
  Overborgmester i Flensborg, Simon Faber, vil have indført midlertidig grænsekontrol mellem Danmark og Tyskland.
  Der skal indføres grænsekontrol mellem Danmark og Tyskland for at få styr på flygtningesituationen.
  Sådan lyder udmeldingen nu fra overborgmester i Flensborg, Simon Faber (SSW), som ellers tidligere har været stor modstander af netop øget grænsekontrol. Men efter at Tyskland søndag valgte at indføre midlertidig kontrol ved grænsen til Østrig, har Simon Faber altså skiftet mening.
  - Jeg tror, det er nødvendigt at gøre noget nu. Vi har simpelthen nået bristepunktet, og sikkerhedsrisikoen ved at fortsætte uden grænsekontrol er blevet for stor, siger Simon Faber til TV SYD.
  Tyskland har foreløbig taget imod 450.000 asylansøgere i år. Den tyske regering har vurderet, at op til 40.000 flygtninge og migranter vil krydse landets grænser i løbet af weekenden. Det er dobbelt så mange mennesker som i den foregående weekend.
  